Vruntliken grote tovoren gescreven. Ersamen leven vrunde. Juwer ersamicheit begere ik to wetende, wo dat nw in dissen vasten kwemen her to my twe personen, de ene Hans Jute geheten, de ander Hinrik Brughman, unde leten my vorstaen, wo dat ere guder bekummert weren to Revel van lofte wegen, de se myt samder hant gelovet hadden Russen to Nouwerden vor 1 personen geheten Hans Schulte, de en to Revel entweik ute dem rechte, also jw en dels wol witlik is. In deme starf Hans Jute hir nicht verne; do de persone doet was, do wort ok dat syn lofte doet unde kwiet. Darumme so bidde ik ju, ersamen leven vrunde, dat gy wol willen doen, nademe dat jt nw also in twiste steit twisken deme erwerdigen heren dem meyster in Liflande, de gemenen hensestede unde den Russen, unde geven ene der besettynge kwiet unde gunnen dissem brynger disses breves Hinrik Brughman vorbenomet ere beyder guder vry uttokrigen, wente de erbenomet Hans Jute seleger eme alle syne guder unde schulde unde testemente bevolen heft, unde, also my underwiset is, so blef de Hans Jute mer schuldich wen alle syne nalaten guder wert syn; ok de brynger disses breves heft my denst geseicht. Dat gy em willen behulplik, gunstich unde vorderlik syn in synen rechtverdigen saken unde werwe, vorschu[l]de ik in enem geliken. Hirmede synt Gode deme almechtegen bevolen. Gescreven to Wiborch des negesten vridages vor pinxten, under mynen ingesegel. Karle Knutsone ridder, marschalk in Sweden unde hovetman uppe Wiborch etcetera. Adress: Den ersamen borgermeisteren unde radmannen der stad Revel kome desse breff.